text: abril de 2014 - #67 - Flash TicSalut - TicSalut
  El Govern dóna llum verd al Model d'Atenció no Presencial al sistema sanitari de Catalunya
  La Generalitat de Catalunya ha aprovat la posada en marxa del Model d'Atenció no Presencial, amb l'objectiu de millorar la relació entre ciutadans i professionals de l'àmbit sanitari gràcies a les TIC. Aquest model optimitzarà serveis que ja existeixen en l'atenció presencial i també en crea de nous. Per exemple, el ciutadà podrà agilitzar consultes clíniques o tràmits burocràtics, que es podran resoldre per via telemàtica en lloc de fer-ho de forma presencial. El Canal Personal de Salut serà la clau d'aquest model, ja que es tracta de l'espai on ciutadans i professionals podran accedir als serveis.
  La Comissió Europea diagnostica l'estat de l'eSalut a Europa amb dos nous anàlisis comparatius
  Una enquesta realitzada a 1.800 hospitals d'aguts i una altra feta a més de 9.000 metges de família assenyalen el creixement de l'ús de l'eSalut a Europa. Segons els resultats, el 2013 el 60% dels metges de família ja emprava solucions de salut electrònica, amb un augment del 50% respecte les xifres de 2007. Malgrat la tendència positiva, "no n'hi ha prou", segons Neelie Kroes.
  Com està transformant la mHealth la sanitat a la Xina i als EUA, les dues majors economies mundials?
  La GSMA estima que al 2017 els dos països amb els mercats de mHealth més avançats seran els Estats Units i la Xina. De fet, la previsió és que aquell any ambdues potències sumin més d'un terç d'aquest mercat mundial, que representarà 23.000 milions de dòlars (16.667 milions d'euros) anuals d'ingressos per a tot el món.
  Estratega TIC al Consell del Comptat d'Uppsala (Suècia)
  Des de 1989, Benny Eklund és el Gerent de Sistemes Estratègics i eGovern del Consell del Comptat d'Uppsala. També ha estat involucrat en diversos projectes de la Unió Europea. De 1997 a 1999 va liderar el projecte SUSTAINS, el primer en l'àmbit europeu en donar al pacient accés online als registres electrònics de salut. El Consell del Comptat d'Uppsala va posar en marxa el 2012 un nou servei de Història Clínica Electrònica Personal, 'My Health Record', basat en el projecte SUSTAINS i, en sis mesos, 40.000 persones d'aquesta regió del centre de Suècia ja havien consultat el seu historial mèdic en línia. Eklund ha estat president de l'antiga organització nacional Carelinks, Grup de Treball Suec per als Portals de Pacient.
  Catalunya treballa per l'envelliment actiu i saludable en el projecte europeu CASA
  2 de maig: nou termini per presentar projectes a les V Jornades de R+D+I de Girona
  Encara sou a temps de presentar els vostres projectes d'innovació en salut i benestar a les Jornades que tindran lloc el proper 5 i 6 de juny al Parc de la Universitat de Girona. S'han establert quatre categories de premis per a les iniciatives presentades més destacades: el Premi de l'Euroregió Pirineus-Mediterrània (cooperació entre territoris), Premi mHealth – Mobile World Capital Barcelona (desenvolupament d'aplicacions mòbils), Premi Talent Jove (per a emprenedors de 16 a 35 anys) i Premi de les V Jornades R+D+I (hi participen tots els projectes presentats durant els dos dies de conferències). Animeu-vos a participar al 'call of papers'.
  Zero Mothers Die, mHealth per reduir la mortalitat neonatal a l'Àfrica
  Aquest és un projecte global per donar més poder a les dones embarassades i a les mares de nadons de l'Àfrica subsahariana mitjançant una solució mòbil. Liderat per la fundació Millennia2025 Women and Innovation i Advanced Development for Africa, compta amb el suport tècnic dels catalans UniversalDoctor, entre d'altres col·laboradors. S'arribaran a distribuir 100.000 telèfons mòbils cada any a dones embarassades, que rebran missatges amb informació de salut en les llengües i dialectes locals mitjançant el servei MumHealth. A més, s'aprofitarà l'energia solar per al funcionament dels telèfons. La primera fase d'implementació de Zero Mothers Die començarà a Ghana aquest 2014.